Twee gewelddadig vermoor en buite hul huise aangetref, een vasArgieffoto: Kent Williamson Twee mense is die afgelope naweek dood buite hul huise aangetref in Mpumalanga. Kol. Mtsholi Bhembe, woordvoerder van die polisie, het gesê ŉ 42-jarige vrou se liggaam is Saterdag in ŉ puttoilet aangetref. Volgens hom het die polisie in Pienaar omstreeks 11:00 ŉ wenk ontvang van ŉ moord wat in Newscom in Nelspruit gepleeg is. “Die vermoorde vrou se stiefseun beweer hy het die oggend by die huis gekom en die deur van die huis wawyd oop aangetref, met bloed oral in die huis. Hy het toe glo buite gaan soek en haar in die puttoilet aangetref,” het Bhembe gesê. Volgens Bhembe is die beweerde moordwapen vol bloed binne die huis aangetref. Die polisie is tans op soek na Timothy Bhila (56) wat hulle met die ondersoek sal kan bystaan. Nog ŉ verdagte (30) is Saterdag in Kanyamazane vasgetrek in verband met die moord van ŉ 25-jarige man wat Vrydag dood buite sy huis aangetref is. “Twee van sy bure het die saak onder die polisie se aandag gebring. Ná ŉ kort ondersoek kon ons vasstel een van die bure is die verdagte in die saak. Hy het glo ŉ ysterstaaf gebruik om die man dood te slaan,” het Bhembe gesê. Tirelo Mohlala (30) het Maandag in die Kanyamaze-landdroshof verskyn op ŉ klag van moord en sal Dinsdag in die Kabokweni-landdroshof verskyn vir ŉ formele aansoek om borgtog.